《石经堂》
宋代·李石

我来一登石经堂，从以诸生行两庑。
诸生读经半白头，问以始两箝不语。
我闻此经昔中都郎中所隶乃其祖。迩来离乱已亡失，
楷本仅能传蜀土。蜀王闰位供扫除，
独此仍为盛时取。为将严鐍守重扃，
护以缭垣崇邃宇。列之学官岂无意，
不但阙文存夏五。大开明镜别妍媸，
时扣洪钟谐律吕。后生不复事丹铅，
抵死唯知守藤楮。字音随口妄蜺霓，
点画分毫谬鱼鲁。日月当天空委照，
盲俗相欺纷莫睹。石经虽古奈尔何，
人竞传今不传古。行行矧肯捩眼觑，
藓剥苔封费撑拄。坚鑱仅免饱蟫鱼，
隘道争来宅狐鼠。此间邹人傥借问，
为问石经谁是主。忆昨敲门肆诃斥，
几度循墙夸伛偻。登登阁阁隐金槌，
耳聒散空垂雹雨。蜡薰煤染连作卷，
玉轴锦装如束杵。岂无一物媚权豪，
几纸才堪博圭组。尔之所得固么麽，
我则何由宽击拊。一槌只作一字讹，
讹至万千那复数。石经之害此其大，
给有鬼神谁可御。忆昔尝为博士官，
首善堂中容接武。心知不是世间书，
云汉森然城百堵。恢恢帝所有余地，
忍使石经留外府。便当连舸下瞿塘，
飞上三山如插羽。缣缃舛谬钟鼎暗，
天罅岂容无一补。巍巍玉帝殿中央，
河洛东西翼龙虎。虽然斯文属兴废，
帝既有心天亦许。作诗未用拟韩公，
考篆庶几追石鼓。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。